作者:元稹
標題:桐花落
內容:莎草遍桐陰，桐花滿莎落。蓋覆相團圓，可憐無厚薄。昔歲幽院中，深堂下簾幕。同在後門前，因論花好惡。君誇沉檀樣，雲是指撝作。暗澹滅紫花，句連蹙金萼。都繡六七枝，鬥成雙孔雀。尾上稠疊花，又將金解絡。我愛看不已，君煩睡先著。我作繡桐詩，系君裙帶著。別來苦修道，此意都蕭索。今日竟相牽，思量偶然錯。